<classify> TAASISI ya Nuru ya Taifa imeandaa kongamano la kumpongeza Rais John Magufuli, ikiwa ni pamoja na kumkabidhi cheti cha heshima kutokana na utendaji kazi wake mzuri tangu alipoingia madarakani.Mkurugenzi wa taasisi hiyo, Gaduekk Joseph amesema hayo wakati akizungumza na waandishi wa habari Dar es Salaam kuhusu kongamano hilo linalotarajiwa kufanyika Agosti 31, mwaka huu ambalo linatarajiwa kuhudhuriwa na viongozi mbalimbali pamoja na wasanii.Amesema, anaamini kuwa cheti hicho watakachomkabidhi Rais Magufuli kitakuwa ni tuzo kubwa kuliko zote zilizotolewa na mataifa nje ya nchi yetu.Hii itakuwa ni tuzo kubwa kuliko tuzo ile ambayo imetolewa na mataifa mengine sisi vijana tunatambua mchango wa Rais katika utendaji wake na ndiyo maana leo tupo hapa tukitembea kifua mbele kutangaza azma yetu ya kutaka kumzawadia Rais siku hiyo, amesema.Amepongeza mabadiliko makubwa yaliyofanywa na Rais Magufuli nchini akisema kulikuwa kama giza lakini sasa nuru inaangaza katika maeneo mbalimbali.Amesema Rais Magufuli amekuwa na mchango mkubwa kwa taifa katika kuhakikisha kuwa nchi inakuwa na miundombinu mizuri, ikiwemo usafiri wa anga pamoja na kukua kwa demokrasia nchini.Februari 17, mwaka huu, Waziri wa Habari, Utamaduni, Sanaa na Michezo, Dk Harrison Mwakyembe alizindua kitabu cha Maajabu ya Rais John Magufuli kilichotungwa na mkurugenzi huyo taasisi itakayomtunuku cheti.Kitabu hicho kilizinduliwa na kusambazwa nchi nzima kwa lengo la kufanya Watanzania kuelewa zaidi utendaji kazi wa Magufuli ambaye Joseph alimwita kuwa ni lulu ya taifa. Kitabu hiki kimechambua mambo mbalimbali ambayo Rais ameyafanya ndani ya miaka miwili ya uongozi wake.  <topic>: kitaifa 